เฟอร์นิเจอร์หวังส่งออกปีหน้าโต 10%
โพสต์ทูเดย์ &#8211; อุตฯเฟอร์นิเจอร์ไทยปีนี้ส่งออกติดลบ 20% หวังปีหน้าขยายตัว 10% เน้นเพิ่มสัดส่วนตลาดอาเซียนและในประเทศ พร้อมสร้างคลัสเตอร์เพิ่มขีดความสามารถในตลาดโลก
21 ธ.ค. 2552

โพสต์ทูเดย์ – อุตฯเฟอร์นิเจอร์ไทยปีนี้ส่งออกติดลบ 20% หวังปีหน้าขยายตัว 10% เน้นเพิ่มสัดส่วนตลาดอาเซียนและในประเทศ พร้อมสร้างคลัสเตอร์เพิ่มขีดความสามารถในตลาดโลก
นายวงกต ตั้งสืบกุล ประธานกลุ่มอุตสาหกรรมเฟอร์นิเจอร์ สภาอุตสาหกรรมแห่งประเทศไทย (ส.อ.ท.) เปิดเผยภายในงานสัมมนา “สานคลัสเตอร์..เพิ่มศักยภาพเฟอร์นิเจอร์ไทยให้ยั่งยืน” ว่า การส่งออกสินค้าเฟอร์นิเจอร์ของไทยในปีนี้มีคาดว่าจะมียอดติดลบ 20% มูลค่า 1,000 ล้านเหรียญสหรัฐ ขณะที่ในปีหน้าตั้งเป้าส่งออกเพิ่มขึ้น 10% จากปีนี้ โดยจะเน้นการส่งออกไปยังตลาดใหม่ในเอเชีย เช่น สิงคโปร์ อินโดนีเซีย เวียดนาม เป็นต้น เพื่อทดแทนตลาดหลัก เช่น สหรัฐอเมริกา ญี่ปุ่น
ทั้งนี้ เนื่องจากตลาดหลักของไทยในปีหน้าคาดว่าจะมีอัตราการขยายตัวที่ลดลง โดยคาดว่าจะลดลงต่อไปอีก 3-5 ปี เพราะอัตราการจ้างงาน และตัวเลขการขยายตัวทางเศรษฐกิจ (จีดีพี) ยังขยายตัวไม่สูงมากนัก ซึ่งการนำเข้าสินค้าเฟอร์นิเจอร์ของสหรัฐในช่วง 9 เดือน (ม.ค.-ก.ย.) ลดลง 23.4% ซึ่งไทยส่งออกสินค้าไปยังสหรัฐลดลง 15.6% ในปีนี้ ไทยจึงต้องพึ่งพาตลาดภายในอาเซียนและในประเทศมากยิ่งขึ้น จากเดิมที่ไม่เคยสนใจมาก่อนเลย
สำหรับยุทธศาสตร์ปีหน้า กลุ่มผู้ประกอบการจะมีการรวมตัวกันเป็นคลัสเตอร์ เพื่อพัฒนาอุตสาหกรรมตั้งแต่ต้นน้ำจนถึงปลายน้ำ ยกระดับขีดความสามารถให้สูงขึ้น เนื่องจากมองว่าขณะนี้ไทยขาดความได้เปรียบในเชิงการแข่งขันในตลาดการค้าโลก เพราะจากเดิมที่เคยเป็นผู้ส่งออกอันดับ 1 ของอาเซียน แต่ตอนนี้ไทยตกลงมาเป็นอันดับ 6 โดนเวียดนามแซงขึ้นเป็นอันดับ 1 และมาเลเซียตามขึ้นมาเป็นอันดับ 2 เนื่องจากไทยขาดการพัฒนา อยู่นิ่งเฉย จึงโดยคู่แข่งแซงหน้า
จากยุทธศาสตร์ดังกล่าว ผู้ประกอบการมองว่าปัจจัยภายนอกที่จะส่งผลกระทบกับอุตสาหกรรมเฟอร์นิเจอร์ไทย ประกอบด้วย คู่แข่งขันรายใหญ่ เช่น เวียดนาม จีน มาเลเซีย ที่มีขีดความสามารถสูงทั้งในด้านต้นทุน แรงงาน ภาวะเศรษฐกิจ ราคาน้ำมัน และอัตราแลกเปลี่ยนที่มีความผันผวน ส่วนปัจจัยภายในได้แก่ ต้นทุนแรงงานสูง เทคโนโลยีการผลิตต่ำ มาตรฐานผลผลิตต่ำ และขาดการทำการตลาดเชิงรุก เป็นต้น จึงได้พัฒนาแผนแม่บทสนับสนุนห่วงโซ่อุปทานของอุตสาหกรรมนี้ เพื่อแก้ปัญหาจุดด้อยต่างๆ 
“ขณะนี้อุปสรรคใหญ่ของผู้ผลิต ได้แก่ การขาดแคลนแรงงาน เนื่องจากต้องการแรงงานฝีมือเป็นจำนวนมาก ซึ่งในช่วงวิกฤตเศรษฐกิจได้ปลดคนงานออกไป แรงงานฝีมือจึงย้ายไปอยู่ในอุตสาหกรรมอื่นๆ ส่งผลให้ประสิทธิภาพในการผลิตลดลง” นายวงกต กล่าว
นายวงกต กล่าวว่า  ยุทธศาสตร์ที่กำหนดไว้จะสามารถผลักดันให้กลุ่มอุตสาหกรรมเฟอร์นิเจอร์ไทยมีอัตราการเติบโตแต่ละปีไม่น้อยกว่า 5-10% ขณะเดียวกันจะต้องปรับลดต้นทุนด้านต่าง ๆ ไม่ว่าการบริหาร  การจัดการ  โลจิสติกส์ และวางเป้าหมายลดต้นทุนการผลิตให้ได้ไม่ต่ำกว่า 20%  หากทำได้เชื่อว่าเฟอร์นิเจอร์ไทยจะเป็นอุตสาหกรรมได้รับความสนใจจากต่างชาติ
ทั้งนี้ สิ่งสำคัญของการรวมกลุ่ม คือ ผู้ประกอบการเฟอร์นิเจอร์จะต้องรวมกลุ่มโดยเฉพาะกลุ่มผู้ขายวัตถุดิบในอุตสาหกรรมเกี่ยวเนื่อง เช่น  โรงไม้  โรงเลื่อย  โรงอบไม้  โรงสี  โรงไส  โรงกลึง  เพื่อเชื่อมโยงเครือข่ายวิสาหกิจ  ดังนั้น การจัดแบ่งคลัสเตอร์จะเน้นในกรุงเทพฯ และปริมณฑล  และรอกรุงเทพฯ  5  จังหวัด ได้แก่  ปทุมธานี  นนทบุรี  สมุทรปราการ  สมุทรสงคราม และสมุทรสาคร  และจากการร่วมมือภายใต้กรอบอาเซียนตั้งแต่ปี  2553  เป็นต้นไป  เชื่อว่าไทยมีศักยภาพผลิตเฟอร์นิเจอร์และน่าจะเป็นฐานการผลิตอุตสาหกรรมเฟอร์นิเจอร์ในภูมิภาคต่อไป